હિન્દી ફિલ્મોમાં જોકે ગાળો કાંઈ નવી નથી. હિન્દી ફિલ્મોમાં ગાળો માટે લાઇફ ટાઈમ અચીવમેન્ટ એવૉર્ડ ચોક્કસ ધર્મેન્દ્રનાં વર્ષોના યોગદાનને આધારે આપી શકાય. ધર્મેન્દ્રએ તો મુખ્યત્વે કુત્તા અને કમીના એ બે પ્રમાણમાં ઓછી વાંધાજનક ગાળોને જાણીતી કરી હતી. ધમભાએ તો આદતથી મજબૂર થઈને ગબ્બરની ટોળકીને પણ પાગલ કુત્તા ઠરાવી બસંતીને એમની સામે નાચવા મનાઈ ફરમાવી હતી. પરંતુ, સમદ્ગષ્ટિ બસંતીને કૂતરાં સામે નાચ કરવામાં કદાચ કશુંય વાંધાજનક ન લાગવાથી એણે ‘જબ તક હૈ જાં’ વાળો મશહૂર ડાન્સ કર્યો હતો. અને ભારતમાં તો રખડતાં કૂતરાની ઉપસ્થિતિમાં ક્રિકેટ સ્ટૅડિયમમાં મેચ રમાય જ છે ને ? તો પછી ડાન્સ કરવામાં શું વાંધો હોઈ શકે ? શોલેના લેખક સલીમ-જાવેદ પણ કદાચ ડેલી બેલીનાં લેખક જેટલા ગાળોના જાણકાર નહિ હોય, એટલે શોલેમાં ગબ્બરના મોઢે ‘સૂવર કે બચ્ચો’ જેવી સાદી ગાળો મૂકી આપી હતી. હવે વિચારો કે ભૂંડના છોકરાં કેટલા ક્યૂટ હોય છે ? એમની સરખામણી એણે કાલિયા એન્ડ કંપની સાથે કરી કાલિયા માટે પ્રેક્ષકોમાં હમદર્દી ઊભી કરી દીધી હતી. આથી જ તો જ્યારે ગબ્બર ત્રણ જણને ઢાળી દે છે ત્યારે આવા માસૂમ સૂવરનાં બચ્ચાઓને મારવા બદલ લોકોને ગબ્બર માટે ધિક્કાર થઈ જાય છે. તમને પણ થયો હતો ને ?